‘Kultuur van moord’ in dele van O-Kaap moet stop – polisiehoof(Argieffoto: pixabay) Die polisie is op die spoor van die verdagtes wat betrokke was by die skietdood van vier mense in Zwide in Gqeberha. ŉ Vyfde persoon is gewond. Lede van die KwaZakele-polisie het Donderdag omstreeks 11:00 gereageer op ŉ skietery in Johnsonstraat. Volgens brig. Tembinkosi Kinana, polisiewoordvoerder, het beamptes twee voertuie – ŉ geel Opel Kadett en ŉ blou Suzuki – met talle koeëlgate aangetref. “Een persoon, vermoedelik die bestuurder van die Opel, is doodgeskiet en die liggame van drie ander slagoffers het in die pad langs die voertuie gelê. “ŉ Vyfde man, met verskeie skietwonde, is na ŉ hospitaal vir behandeling gehaas,” sê Kinana. Die polisie het op die toneel op twee 9 mm-pistole beslag gelê. Die vuurwapens sal vir ballistiese toetse gestuur word. Die provinsiale ondersoekeenheid vir georganiseerde misdaad het die ondersoek oorgeneem. Die motief vir die moorde is nog onduidelik en ŉ soektog na die aanvallers is begin. Lt.genl. Nomthetheleli Mene, provinsiale polisiehoof, het reeds opdrag gegee dat die polisie se 72‑uur-aktiveringsplan in werking gestel word om na die moordenaars te soek. “Dit lyk of dit ŉ kultuur in sommige dele van die Oos-Kaap is om die lewe van ander te neem. Ek gaan verseker dat dié vreemde kultuur nie langer in my provinsie voortduur nie. Ons gaan dit stuit waar dit ook al kop uitsteek. “Dit moet nou stop, nie later nie, en die oortreders moet gevind word,” sê Mene. Enigiemand met inligting oor die voorval kan sers. Mvuyiseko Xhayimpi by 079 896 7010 bel, of die polisie se Stop Misdaadnommer by 08600 10111.